Kaapstad-veiligheidswag in hof oor porno-klagtesArgieffoto ŉ Veiligheidswag van die Kaapstad Internasionale Lughawe het Donderdag vir die derde keer in die hof verskyn op aanklag van die besit, verspreiding en vervaardiging van kinderpornografie. Die 34-jarige man van Ravensmead in Kaapstad se noordelike voorstede se naam mag nie bekend gemaak word voor sy hofsaak begin en hy gepleit het op die aanklagte nie. Die man het in die Bellville-distrikshof voor landdros Ronald Rieckerts verskyn. Sy borgtog van R3 000 is verleng en hy moet op 5 Mei weer in die hof verskyn. Die saak is uitgestel vir verdere ondersoek op versoek van die staatsaanklaer Nadeem Walters. Taryn Adams, die man se regshulpprokureur, het egter versoek dat die landdros die staat waarsku dat dit die laaste keer sal wees wat uitstel gegun word vir verdere ondersoek. Die man is in November vrygelaat op borgtog nadat hy reeds vir agt dae in aanhouding was. Sy enigste borgtogvoorwaarde is dat hy uit sy huis in Parow moet verhuis, waar die kinderpornografie glo vervaardig is, na ŉ huis in Ravensmead. Tydens sy borgtogaansoek het dit aan die lig gekom dat daar moontlik ŉ saak van verkragting teen hom hangend is by die Kaapstadse distrikshof, maar hy het dit ontken. Die man is gewaarsku dat hy weer in hegtenis geneem sal word en sy borgtog teruggetrek sal word indien hy die borgtogvoorwaarde verbreek. Die man se hofsaak sal na verwagting in die hof vir seksuele oortreders in Parow aangehoor word. Brig. Vishnu Naidoo, nasionale polisiewoordvoerder, het tydens die man se inhegtenisneming gesê dit was ŉ gesamentlike operasie tussen die provinsiale eenheid teen gesinsgeweld, kindermishandeling en seksuele oortredings en die Amerikaanse eenheid van binnelandse veiligheid. Die inhegtenisneming het gevolg ná Suid-Afrika ŉ wenk van Interpol in Januarie ontvang het. Verdere ondersoek het die provinsiale eenheid na die verdagte in Kaapstad gelei. Die eenheid fokus op die seksuele uitbuiting van kinders. Naidoo het gesê die man se huis in Parow is deursoek en die polisie het onder andere beslag gelê op ŉ tabletrekenaar, videospeler, twee USB-stokkies, drie selfone, ŉ rekenaarhardeskyf, geheuekaarte en honderde CD’s. Hy het bygevoeg die eenheid het reeds ŉ aantal kinderpornografie-oortreders dwarsoor die land in hegtenis geneem op grond van die samewerking met internasionale agentskappe. Lees alle vorige berigte oor Operasie Cloud 9 op Maroela Media.